Duetre

Duetre (Davidia involucrata) er et løvfellende tre i sumptrefamilien.
Det blir opptil 20 m høyt. Unge trær har en kjegleformet krone, mens eldre har en kuppelformet krone med kransstilte greiner. Barken er avskallende. Knoppene er eggformede, glinsende røde og 1,5 cm lange. Bladene er bredt ovale, dypt hjerteformede, tilspissede, tannete, 8–15 cm lange og 7–12 cm brede. Bladstilken er 3,6–7 cm lang og grønn, eller mer sjeldent rød.
Blomstringen skjer samtidig med løvsprett. Blomstene sitter i endestilte, gule hoder, som er 2 cm i diameter og har en 7 cm lang stilk. Hodene er omgitt av to hvite støtteblad med ulik størrelse; det ene er 16 cm langt og det andre omtrent halvparten. Hodene blafrer selv i svak vind, og på avstand ser det ut som om treet er dekket av hvite duer, eller lommetørkler. Frukten er en steinfrukt som er pæreformet med ribber, grønn med purpur flekker, 3–4 cm lang og 1,5–2 cm bred. Fruktstilken er 10 cm lang og oppsvulmet nærmest frukten.
Duetreet er endemisk for Kina, der det vokser sør i landet i fjellskoger 1100–2600 moh. Det er to varieteter, som av og til regnes som egne arter:

var. involucrata med tette, hvite hår på undersiden av bladene, utbredt i nordlige Guizhou, vestlige Hubei, vestlige Hunan, Sichuan og nordlige Yunnan
var. vilmoriniana med glatt og lys, glinsende underside av bladene, utbredt i Guizhou, vestlige Hubei og SichuanTreslaget plantes i parker på grunn av den spektakulære blomstringen. Det er ikke særlig hardført, men blomstrer rikt blant annet i Bergen. Et eksemplar er plantet i Dronningparken vest for Slottet i Oslo.
Duetreet er den eneste arten i slekta Davidia. Mange botanikere anerkjenner ikke sumptrefamilien, og i tilfelle hører arten til kornellfamilien. Duetreet er ganske spesielt, og i flere eldre systemer ble det regnet til en egen familie, Davidiaceae. Slektsnavnet hedrer Armand David, en fransk misjonær som samlet inn kinesiske planter og dyr.
En utdødd art, Davidia antiqua, var vanlig i paleocen i Nord-Amerika, og slekta døde ikke ut i denne verdensdelen før tidligst i sen eocen. I Europa er det derimot aldri funnet fossiler av Davidia. Fossiler regnet til ulike Davidia-arter er kjent fra Kamtsjatka og Ussuriland i tidsrommet tidlig paleogen til miocen. På sentrale Honshu i Japan er det funnet frukt og blad fra pliocen som ikke lar seg skille fra den nålevende arten.


== Galleri ==

		
		
		
		
		


== Kilder ==
A. Mitchell (1977). Trær i skog og hage. Oversatt av I. Gjærevoll. Tiden. s. 366. ISBN 82-10-01282-7. 
«Davidia involucrata». Flora of China. Besøkt 30. juni 2017. 
«Davidiaceae». L. Watson og M.J. Dallwitz (1992–) The families of flowering plants. Besøkt 30. juni 2017. 
«Davidia involucrata». Missouri Botanical Garden. Besøkt 30. juni 2017. 
A. Often (2011). Planter i Slottsparken, Oslo (PDF). NINA Rapport 751. ISBN 978-82-426-2341-6. 
S.R. Manchester m.fl. (2009). «Eastern Asian endemic seed plant genera and their paleogeographic history throughout the Northern Hemisphere». Journal of Systematics and Evolution. 47 (1): 1–42. ISSN 1759-6831. doi:10.1111/j.1759-6831.2009.00001.x. 
S.R. Manchester (2002). «Leaves and fruits of Davidia from the Paleocene of North America». Systematic Botany. 27 (2): 368–382. ISSN 1548-2324. JSTOR 3093877. 
B.I. Pavlyutkin (2009). «Leaf and Fruit remains of Davidia (Cornales) from the Nezhino Flora (Miocene of Primorye)». Paleontological Journal. 43 (3): 339–344. ISSN 0031-0301. doi:10.1134/S0031030109030137. Arkivert fra originalen 16. mai 2018. Besøkt 15. mai 2018. 


== Eksterne lenker ==
(en) Duetre i Encyclopedia of Life 
(en) Duetre i Global Biodiversity Information Facility 
(en) Duetre hos NCBI 
(en) Duetre hos The International Plant Names Index 
(en) Duetre hos Tropicos 
(en) Kategori:Davidia involucrata – bilder, video eller lyd på Wikimedia Commons 
(en) Davidia involucrata – galleri av bilder, video eller lyd på Wikimedia Commons 
Davidia involucrata – detaljert informasjon på Wikispecies